In die reeks blogs ondersoek ons die onderliggende redes vir die verdeling van die koninkryk van Israel onder die heerskappy van Rehabeam in Noordelike en Suidelike koninkryke. Ons kyk na die gebeure wat aanleiding gegee het tot die skeuring van die koninkryk, wat die gevolge was. Die Bybel self spoor ons aan om lewenslesse te leer uit die volksgeskiedenis van Israel. Paulus verklaar dat die Skrif nuttig is om ons op te lei in die regte lewenswyse wat ons sal laat blom in die take wat God vir ons het (2 Tim. 3:16). Hy sê verder dat alhoewel die Ou Testament lank gelede geskryf was, daar ‘n definitiewe doel agter die oorvertelling van Israel se geskiedenis was. Deur vir ons te vertel wat God gedoen het, kan ons volle vertroue hê in wat die Here in die toekoms gaan doen (Rom 15:4). Die oorlewering van Israel se ervarings dien beide as ‘n waarskuwing uit die verlede en ‘n rigtingsaanwyser vir die toekoms (1 Kor. 10:6, 11). God openbaar Sy doen en late in die geskiedenis van die mensdom, wat uitgeleef word in die arena van die tydelike, aardse en natuurlike. Deur Sy interaksie met die daaglikse doen-en-late van sy volk, onthul God vir ons ewige geestelike realiteite (1Kor. 15:46, 47). Die Ou Testament was die skaduwee van die volheid van wat God wou vestig deur sy Dawidiese Messias-Koning (Kol. 2:17). Laat ons dan in die dieptes van die hartverskeurende historiese verhaal indelf, om te sien watter lesse ons kan leer.